Temeljem odredaba Uredbe (EU) 2016/679 Europskog parlamenta i Vijeća od 27. travnja 2016. godine o zaštiti pojedinaca u vezi s obradom osobnih podataka i slobodnom kretanju takvih podataka te stavljanju izvan snage Direktive 95/46/EZ ( dalje u tekstu: Opća uredba o zaštiti podataka), Zakona o provedbi Opće uredbe o zaštiti podataka („Narodne novine“ broj 42/ 18), članka 48. Zakona o lokalnoj i područnoj (regionalnoj) samoupravi („Narodne novine“ broj 33/01, 60/01, 129/05, 109/07, 125/08, 36/09, 150/11, 144/12 i 19/13-pročišćeni tekst 137/15-ispravak , 123/17, 98/19 i 144/20) , članka 40. stavka 3. Statuta Zagrebačke županije ("Glasnik Zagrebačke županije" broj 17/09, 31/09, 4/13, 6/13- pročišćeni tekst, 5/18, 14/18 i 18/18 - pročišćeni tekst, 3/20 ,23/20 i 6/21 ) i članka 21. Poslovnika o načinu rada Župana Zagrebačke županije („Glasnik Zagrebačke županije“ broj 26/09, 1/11, 31-II/13 i 20/17) Župan Zagrebačke županije dana 16. ožujka 2021. godine donosi

PRAVILNIK

O KORIŠTENJU SUSTAVA VIDEO NADZORA

Članak 1.

Video nadzor u smislu odredbi ovog Pravilnika odnosi se na prikupljanje i daljnju obradu osobnih podataka koja obuhvaća stvaranje snimke koja čini ili je namijenjena da čini dio sustava pohrane temeljenih na odredbama Zakona o provedbi Opće uredbe o zaštiti podataka i odredbama Opće uredbe o zaštiti podataka.

Članak 2.

Ovim Pravilnikom o korištenju sustava video nadzora uređuje se i definira:

a) svrha i opseg osobnih podataka koji se prikupljaju,

b) način i vrijeme čuvanja,

c) uporabu, čuvanje, pohranu i brisanje snimljenih podataka.

Prilikom prikupljanja, pohranjivanja, čuvanja i korištenja podataka prikupljenih video nadzorom Zagrebačka županija kao voditelj obrade (dalje: voditelj obrade) dužna je zaštititi podatke sukladno Općoj uredbi o zaštiti podataka i Zakonu o provedbi Opće uredbe o zaštiti podataka, te ostalim propisima koje se odnose na zaštitu podataka.

Članak 3.

Sustav video nadzora provodi se isključivo u svrhu:

smanjenja rizika i povećanja zaštite i sigurnosti zaposlenika i ostalih osoba koji se nađu u prostorima voditelja obrade, a osobito kontrole ulazaka i izlazaka iz radnih prostorija i ostalih prostora te radi smanjenja izloženosti zaposlenika riziku od pljačke, provala, nasilja, krađa i sličnih pojava na radu ili u vezi s radom.

Obrada osobnih podataka putem video nadzora može se provoditi samo u svrhu koja je nužna i opravdana za zaštitu osoba i imovine, sukladno stavku l. ovoga članka, ako ne prevladavaju interesi ispitanika koji su u suprotnosti s obradom podataka putem video nadzora.

Članak 4.

Video nadzorom pokriveni su prostori koji se odnose na prostorije – sjedište Zagrebačke županije na adresi Vukovarska 72/ V kat na način da osam kamera snima ulaz u prostore Zagrebačke županije na petom katu . Kamere su postavljene u dva uzdužna hodnika po 4 kamere na svakom hodniku.

U službenim prostorijama ne smiju snimanjem biti obuhvaćeni prostori za osobnu higijenu i presvlačenje.

Djelatnici Zagrebačke županije moraju se pisano obavijestiti o uvođenju video nadzora.

Pisana obavijest se objavljuje na oglasnoj ploči Županije te se time smatra da su o istome obaviješteni svi djelatnici Zagrebačke županije.

Članak 5.

Snimljeni podaci snimaju se i čuvaju u pravilu 30 dana , a najmanje 7 dana od dana nastanka, a nakon navedenog roka snimke se trajno brišu, osim ako je zakonom ili drugim pozitivnim zakonskim propisom propisan duži rok čuvanja ili ako su dokaz u sudskom, upravnom, arbitražnom ili drugom istovrijednom postupku.

U slučaju opravdane potrebe, a u svrhu dokazivanja, voditelj obrade može, u svakom pojedinačnom slučaju odlučiti da se podaci čuvaju duže od vremena navedenog u prethodnom stavku ovoga članka.

Snimke kojima se dokazuje povreda svrhe nadzora pohranit će se na čuvanje sve dok za njima postoji potreba.

Članak 6.

Voditelj obrade dužan je označiti da je objekt odnosno u njemu pojedina prostorija pod video nadzorom.

Oznaka s obavijesti mora biti istaknuta na vidnom mjestu, vidljiva najkasnije prilikom ulaska u perimetar snimanja, odnosno pri ulasku u nadzirani prostor.

Obavijest iz prethodnog stavka ovog članka Pravilnika treba sadržavati sve relevantne informacije sukladno odredbi članka 13. Opće uredbe o zaštiti podataka, a posebno jednostavnu i razumljivu sliku uz tekst kojim se ispitanicima pružaju sljedeće informacije:

a) da je prostor pod video nadzorom,

b) podatke o voditelju obrade,

c) kontakt podatke putem kojih ispitanik može ostvariti svoja prava.

Snimke o osobama prikupljene sustavom video nadzora izvan njihove zakonske namjene se ne smiju koristiti.

 Članak 7.

Župan Zagrebačke županije kao odgovorna osoba Voditelja obrade posebnom će odlukom imenovati osobu za rad u sustavu video nadzora i obradu osobnih podataka dobivenim sustavom video nadzora.

Pravo pristupa osobnim podacima prikupljenim putem video nadzora imaju:

- Župan

- pročelnik Ureda Župana

- pročelnik Stručne službe Župana

- viši referent I. za informatiku

Sve osobe navedene u ovom članku koje imaju pravo pristupa video snimkama iz sustava video nadzora daju izjavu o povjerljivosti u kojoj se obvezuju da će sve osobne podatke koje saznaju iz snimki čuvati kao poslovnu tajnu za vrijeme i nakon prestanka rada u Zagrebačkoj županiji.

Članak 8.

Voditelj obrade mora uspostaviti automatizirani sustav zapisa za evidentiranje pristupa snimkama video nadzora koji će sadržavati:

; vrijeme i mjesto pristupa,

; oznaku osoba koje su izvršile pristup podacima prikupljenih putem video nadzora.

Članak 9.

Sustav video nadzora mora biti zaštićen od pristupa neovlaštenih osoba.

U svrhu iz stavka 1. ovog članka, podaci prikupljeni putem video nadzora zaštićeni su sigurnosnom lozinkom koja je poznata samo osobama ovlaštenim za pristup osobnim podacima.

Pristup podacima prikupljenim putem video nadzora imaju nadležna državna tijela u okviru obavljanja poslova iz svojeg zakonom utvrđenog djelokruga, temeljem pisanog zahtjeva koji mora sadržavati svrhu i pravni temelj za korištenje osobnih podataka, o kojem pristupu se vodi posebna evidencija.

Članak 10.

Obrada osobnih podataka zaposlenika putem sustava video nadzora može se provoditi samo u svrhu iz članka 3. ovog Pravilnika vodeći računa o tome jesu li ispunjeni i uvjeti utvrđeni propisima koji reguliraju zaštitu na radu te ako su zaposlenici bili unaprijed obaviješteni o uvođenju sustava video nadzora.

Članak 11.

Na sva pitanja vezana uz zaštitu, prikupljanje, obradu i korištenje osobnih podataka, koja nisu uređena ovim Pravilnikom primjenjuju se odredbe Opće uredbe o zaštiti podataka, odredbe Zakona o provedbi Opće uredbe o zaštiti podataka i ostali pozitivni zakonski propisi Republike Hrvatske koji uređuju provedbu Uredbe ili se odnose na osobne podatke.

 Članak 12.

Ovaj Pravilnik stupa na snagu prvog dana od dana objave u „Glasniku Zagrebačke županije“.

KLASA:008-02/18-02/02

URBROJ:238/1-03-21-11

Zagreb, 16. ožujka 2021.

 Župan

 mr.sc. Stjepan Kožić, dipl.ing.